Source: http://www.druckeria.ro/tag/ursii/
Timestamp: 2020-06-04 13:23:42+00:00

Document:
ursii Archives - Druckeria
Noutăți în conducerea „urșilor”! Relu Novac devine manager general la Timba
Timba are din această săptămână un nou manager general. Aurelian Novac, cel ce a apărut și pe teren în acest început de sezon, a decis să facă pasul de pe parchet spre birou.
Noutăți în staff-ul managerial al celor de la Timba. Noul manager general al clubului galben-negru e Aurelian Novac, cel ce a decis să își pună punct carierei de jucător. Acesta a revenit în lotul „urșilor” în această vară, după un an de pauză, bifând ultimul joc oficial miercurea trecută, în victoria cu 106-33 repurtată în fața Farului Constanța, succes la care a și contribuit, cu 4 puncte.
„În această vară m-am pregătit foarte mult pentru că am încercat să revin pe teren. Vine un moment, însă, când trebuie să spunem stop… Conducerea clubului mi-a oferit funcția de manager general și nu am stat pe gânduri mult pentru a o accepta. Din această nouă postură voi încerca să ajut cât mai mult echipa, voi fi lângă jucători și staff-ul tehnic și voi face tot ce pot pentru ca noi toti să obținem rezultate cât mai bune”, a declarat Relu Novac, după „avansarea” sa în staff-ul de conducere.
Primul joc pentru Timba cu Relu Novac în funcția de manager general va fi la finalul acestei săptămâni, atunci când galben-negrii vor primi vizita Energiei Rovinari.
Filed Under: Baschet Tagged With: baschet timisoara, bc timba, breaking, Druckeria, liga nationala, manager general, relu novac, retragere, ursii
Timba are un nou căpitan! „E un pariu al meu”
Denham Brown a fost responsabilizat cu statul de căpitan al celor de la Timba pentru sezonul viitor. Singurul stranier rămas din lotul de anul trecut spune că e o onoare pentru el să joace acest rol, care consideră că îi vine ca o mănușă.
În primul sezon de Ligă Națională, căpitan la Timba a fost „Pidi” Czmor, cel mai experimentat dintre românii din lot. În cel de-al doilea an, responsabilitatea va cădea pe baschetbalistul cu cel mai impresionant CV. Denham Brown, unicul străin rămas la Timișoara din echipa de anul trecut, va fi liderul din teren al „urșilor”, acesta fiind practic un pariu personal al antrenorului Bogdan Murărescu.
„M-a determinat experiența lui și felul în care s-a comportat anul trecut. Cred că merită această titulatură, sper să se și folosească de ea, nu numai în teren, ci și în vestiar. A fost un pariu al meu, de fapt. El e un tip mai dificil și am vrut să văd dacă pot reuși o chestie frumoasă cu el până la capăt. Am vorbit și cu el, mi-a spus că e pregătit pentru acest pas. Nu cred că e riscant, n-am niciun fel de emoție. Sunt convins că o să-și facă treaba foarte bine, e un jucător care cunoaște deja foarte bine campionatul, s-a acomodat, s-a cunoscut cu noii colegi, atmosfera e deja foarte bună și nu cred că va întâmpina probleme”, a explicat Murărescu.
La rândul său, canadianul se declară onorat de noul să rol din echipă și consideră că are veleitățile unul adevărat lider de grup. „Pentru mine e o onoare să fiu căpitanul acestei echipe, mă bucur că jucătorii mai tineri mă ascultă, iar staff-ul tehnic și cel administrativ au încredere în capacitățile mele. Consider că voi avea aceleași responsabilități ca și până acum. Eu mă consider un lider prin definiție, așa că responsabilitatea vine în mod natural. Colegii mă respectă și îmi cer sfaturi”, a declarat Brown.
Baschetbalistul în vârstă de 30 de ani e de părere că în viitoarea stagiune, Timba va avea de partea ei și experiența acumulată în primul sezon de Ligă Națională. „Sezonul trecut nu a fost unul foarte reușit, dar am avut ce învăța. Consider că în acest moment suntem mult mai experimentați, ținând cont de faptul că m-am întors eu, iar antrenorul se află la al doilea an în Liga Națională. Avem jucători care cunosc bine campionatul românesc, cum e și cazul lui David Lawrence. Va fi o echipă diferită față de cea din sezonul trecut, am început devreme pregătirea în formulă completă. Anul trecut eram ceva mai atletici, grație lui Horton sau Johnson. De această dată, așa cum am spus, avem și atuul experienței”, a mai spus Denham Brown.
BC Timba va continua pregătirile pe plan local până în weekend, atunci când va începe în foră seria amicalelor, cu o „dublă” pe terenul celor de la Gaz Metan Mediaș.
Filed Under: Baschet Tagged With: baschet canada, baschet timisoara, bogdan murarescu, breaking, capitan de echipa, denham brown, Druckeria, gaz metan medias, liga nationala, timba timisoara, ursii
Programul competițional 2013/2014! Derby-ul baschetului timișorean, în etapa a patra
Astăzi, la sediul Federației Române de Baschet, s-a tras la sorți programul pentru sezonul competițional 2013/2014, atât în Liga Națională, cât și în Cupa României. Cele două formații timișorene ce vor lua startul în viitoarea ediție de campionat se vor întâlni în runda a patra, cu Timba considerată gazdă.
Emoții pentru cele două reprezentante ale Timișoarei în primul eșalon de baschet masculin. Astăzi, la sediul FRB, s-a stabilit calendarul competițional pentru ediția 2013/2014. În Cupa României, sorții le-au hărăzit celor de la BCT și Timba adversari de profile total diferite. Dacă „leii” întâlnesc în primul tur nou-promovata Steaua București, „urșii” au în față o misiune infinit mai grea, urmând a se duela, în dublă manșă, cu campioana CSU Ploiești.
Timba – CSU Ploiești și Steaua – BC Timișoara se vor desfășura pe 21 septembrie, returul urmând să aibă loc pe 25 septembrie.
Startul de campionat pare a le da mai mari bătăi de cap tot celor de la Timba, care vor începe cel de-al doilea sezon din istorie în Liga Națională în deplasare, pe terenul celor de la CSU Sibiu. În schimb, BC Timișoara va evolua în fața propriilor fani în compania unui adversar aparent facil, Farul Constanța. Iubitorii de baschet de pe Bega nu vor avea prea mult de așteptat pentru a vedea cele două echipe ale orașului față în față. Derby-ul Timba – BCT se va desfășura în etapa a patra. Să mai notăm că weekend-urile în care vor fi programate etapele a XI-a și a XIII-a vor fi cele mai aglomerate în sala „Constantin Jude”, ambele grupări timișorene urmând a evolua pe teren propriu.
Liga Națională va debuta pe 28 septembrie, turul urmând să se încheie pe 4 ianuarie.
Iată programul lui BC Timișoara și Timba în turul ediției 2013/2014.
Etapa 1: CSU Sibiu – Timba, BC Timișoara – Farul Constanța;
Etapa 2: Timba – CSM Oradea, BC Mureș – BC Timișoara;
Etapa 3: BC Timișoara – Steaua București, Energia Rovinari – Timba;
Etapa 4: Timba – BC Timișoara
Etapa 5: BC Timișoara – CSU Ploiești, U Mobitelco Cluj – Timba;
Etapa 6: Timba – SCMU Craiova – Gaz Metan Mediaș – BC Timișoara;
Etapa 7: BC Timișoara – CSS Giurgiu, Farul Constanța – Timba;
Etapa 8: Timba – BC Mureș, Concordia Chiajna – BC Timișoara;
Etapa 9: BC Timișoara – CSM București, Steaua București – Timba;
Etapa 10: BCMU Pitești – Timba, CSU Sibiu – BC Timișoara;
Etapa 11: BC Timișoara – CSM Oradea, Timba – CSU Ploiești;
Etapa 12: Gaz Metan Mediaș – Timba, Energia Rovinari – BC Timișoara;
Etapa 13: BC Timișoara – BCMU Pitești, Timba – CSS Giurgiu;
Etapa 14: Concordia Chiajna – Timba, BC Timișoara – U Mobitelco;
Etapa 15: SCMU Craiova – BC Timișoara, Timba – CSM București.
Filed Under: Baschet Tagged With: baschet masculin, baschet timisoara, BC Timisoara, breaking, cupa romaniei baschet, leii din banat, liga nationala, timba timisoara, ursii
BC Timba s-a întors cu două eșecuri de la Giurgiu
BC Timba a început în weekend play-out-ul, primul adversar fiind echipa ce s-a clasat imediat deasupra ei, CSS Giurgiu. „Urșii” lui Bogdan Murărescu n-au reușit să găsească însă antidotul pentru mașina de puncte a grupării de la Dunăre, Parrish Petty marcând un total de 73 de puncte în cele două meciuri câștigate de echipa sa, 81-58 sâmbătă și 99-87 duminică.
BC Timba a pierdut primele două bătălii din play-out, disputate pe terenul echipei din Giurgiu. Elevii lui Bogdan Murărescu sunt obligați să câștige weekendul viitor, la Timișoara, tot de două ori, pentru a mai spera la rezolvarea ecuației salvării încă din această fază.
În primul joc, disputat sâmbătă, Timba nu s-a putut ridica la nivelul etalat în finalul sezonului regulat. CSS Giurgiu s-a impus fără emoții, 81-58, într-o partidă în care, de la un sfert la altul, diferența dintre cele două echipe a crescut constant: 22-16, 41-28, 59-47 și, finalmente, 81-58. Parrish Petty a fost cel mai bun om al învingătorilor, cu 30 de puncte. De partea cealaltă, Jermont Horton a pus 15 puncte pe tabelă, urmat de Johnson – 10, Glynn – 9, Popa – 6, Chief – 6, Brown – 5, Huckaby – 3, Pătru – 2 și Mihuți – 2.
Duminică, Timba a arătat ceva mai bine, dar chiar și așa, a încheiat jocul destul de departe de formația din Giurgiu. Galben-negrii n-au putut opri „monologul” lui Petty, care de această dată și-a bătut și propriul record de puncte în campionat, atingând cota 43. „Urșii” au rămas în urmă încă din prima parte: 27-18 după primul sfert și 54-42 la pauza mare și, chiar dacă și-au revenit din punct de vedere al jocului în partea secundă, n-au putut pune în pericol cea de-a doua victorie a giurgiuvenilor: 80-63 după o jumătate de oră și 99-87 după ultima sirenă. Jermont Horton a reușit un nou joc excelent din punct de vedere ofensiv, încununat cu 32 de puncte. Pentru bănățeni au mai punctat Brown – 22, Huckaby – 14, Johnson – 12, Glynn – 4, Chief – 2 și Popa – 1.
BC Timba poate șterge impresia per total modestă etalată la Giurgiu la finele acestei sâptămâni. Sâmbătă, de la ora 18, sala „Constantin Jude” va fi gazda episodului 3 al acestui duel, urmând ca meciul 4 să se desfășoare duminică, de la aceeași oră, dar asta doar în cazul în care Giurgiu nu bifează cea de-a treia victorie.
Filed Under: Baschet Tagged With: baschet timisoara, bc timba, bogdan murarescu, css giurgiu, jermont horton, liga nationala, parrish petty, play-out, ursii
Timba – BC Timișoara, derby-ul recuperatorilor
Baschetul timișorean a intrat în febra derby-ului orașului, dintre Timba și BCT, programat sâmbătă seară, în sala „Constantin Jude”. O confruntare a ambițiilor și orgoliilor, dar și a unor jucători extrem de interesanți, care au lăsat urme adânci în statisticile Ligii Naționale. Doi dintre cei mai bun recuperatori din campionatul intern, Jordan Glynn și Delvon Johnson, vor oferi unul dintre duelurile de urmărit al derby-ului din weekend.
Derby-ul local de sâmbătă, dintre BC Timba și BC Timișoara, propune unul dintre cele mai interesante dueluri sub panou din Liga Națională. Pe de o parte, îl avem pe Jordan Glynn, extrema specializată în recuperări, iar de cealaltă pe Delvon Johnson, cel care deține recordul stagional al celor mai multor mingi prinse sub panou într-un meci.
În vară, atunci când a sosit la Timișoara, Jordan Glynn spunea că își dorește câte un double-double în fiecare meci. Mărturisea că îi place lupta de sub panou, pe care încearcă să o domine și, bineînțeles, din postura de extremă, poate aduce și puncte pe tabelă echipei sale. Deși extrem de optimiste, promisiunile sale s-au materializat în bună măsură de-a lungul acestui sezon.
În acest moment, Jordan Glynn conduce detașat clasamentul recuperărilor din Liga Națională, totalizând nu mai puțin de 239, în 26 de meciuri disputate. Pe următoarele poziții în această ierarhie se clasează cel mai masiv jucător din campionat, Ionuț Drăgușin de la Craiova, cu 222, și David Steffel, pivotul de 2,12m al Rovinariului, cu 195 de rebound-uri. În plus, Jordan Glynn a reușit nu mai puțin de 9 double-double-uri, toate venite în urma cumului din rubricile de recuperări și de puncte. Să mai spunem că americanul traversează cea mai bună serie din acest punct de vedere, terminând cu câte un double-double ultimele trei jocuri de campionat.
Delvon Johnson a fost achiziționat tot vara trecută de BC Timișoara, având renumele celui mai bun recuperator din campionatul Suediei, acolo unde a evoluat în sezonul trecut. Despre pivotul american se poate afirma însă că a avut o evoluție sinusoidală în actualul sezon, alternând evoluțiile bune cu cele modeste nu doar de la joc la joc, ci chiar de la sfert la sfert. Totuși, se clasează pe locul 6 în clasamentul rebounder-ilor din Liga Națională, cu un total de 180, dar, în plus, deține un record greu de egalat de oricare pivot din România.
În meciul câștigat de Leii din Banat, scor 63-56 pe teren propriu cu liderul CSM Oradea, Delvon Johnson a avut o contribuție extrem de importantă, terminând jocul cu nu mai puțin de 20 de recuperări. Record absolut, neatins de niciun alt jucător din campionat în acest sezon. De performanța lui Johnson au reușit doar să se apropie Darko Balaban (BC Mureș) – 19 recuperări într-un joc și Lee Christopher Wayne (CSU Sibiu), cu 18.
Derby-ul baschetului timișorean, dintre BC Timba și BC Timișoara, se va desfășura sâmbătă, cu începere de la ora 18, în sala „Constantin Jude”.
Filed Under: Baschet Tagged With: baschet timisoara, bc timba, BC Timisoara, delvon johnson, derby timisoara, jordan glynn, leii din banat, rebounds, recuperari, ursii
BC Timba își încearcă norocul pe terenul liderului
BC Timba are în față o nouă misiune imposibilă, pe terenul liderului sezonului regulat din Liga Națională, CSM Oradea. „Urșii” vin după o serie de patru meciuri modeste, pierdute categoric în fața unor adversari mai bine cotați, antrenorul Bogdan Murărescu sperând să nu mai vadă la elevii săi greșelile din ultimele săptămâni.
Partida de joi, dintre CSM Oradea și Timba, poate fi privită ca un duel al formațiilor aflate în criză. Deși ocupă fotoliul de lider după 22 de etape, gruparea bihoreană vine după o serie neagră, de trei eșecuri consecutive, începută la Timișoara, în fața „leilor”, și continuată apoi cu Ploieștiul și Mediașul. De partea cealaltă, „urșii” traversează cea mai slabă perioadă din acest sezon, bănățenii înregistrând patru eșecuri categorice în ultimele patru etape, cu BC Mureș, CSM București, Energia Rovinari și U Mobitelco.
„Trebuie să fim realiști și să recunoaștem că șansele noastre de a învinge la Oradea sunt destul de mici. Întâlnim echipa de pe primul loc, o formație foarte sudată, cu jucători experimentați și valoroși. Noi ne propunem să jucăm bine, mi-aș dori să nu mai repetăm greșelile pe care le-am făcut în ultimul meci, cu Clujul. Va fi extrem de greu, dar nu suntem resemnați total. S-au mai văzut miracole. Poate că echipa orădeana este acum pe o pantă puțin descendentă, dar nici noi nu suntem într-o formă de invidiat. Normal că suntem afectați de ultimele rezultate, însă trebuie să fim bărbați și să mergem mai departe. Obiectivul nostru este salvarea de la retrogradare, să nu uităm asta”, a prefațat antrenorul Bogdan Murărescu întâlnirea de la Oradea.
Partida CSM Oradea – BC Timba se va disputa joi, cu începere de la ora 18,și va fi transmisă în direct, pe Digi Sport 3.
Filed Under: Baschet Tagged With: baschet oradea, baschet timisoara, bc timba, bogdan murarescu, csm oradea, liga nationala, ursii
Timba, la a treia umilință consecutivă
După victoria cu Farul, care a liniștit cel puțin momentan apele în subsolul ierarhiei, BC Timba a înregistrat o cădere inexplicabilă. Chiar dacă a întâlnit adversari net superiori în ultimele trei runde, maniera în care s-a înclinat în fața acestora naște serioase semne de întrebare. Astăzi, la Rovinari, deși a rămas în meci până spre mijlocul sfertului 2, formația timișoreană a fost apoi realmente surclasată de Energia Rovinari, gorjenii câștigând meciul cu 102-78.
Când se va opri căderea celor de la Timba? O întrebare la care doar timpul va da răspunsul exact. Cert e că, de trei runde încoace, „urșii” își încheie meciurile cu coada între picioare, învinși la diferențe semnificative. Târgu Mureș, CSM București și astăzi Energia Rovinari. Trei formații categoric mai valoroase din punct de vedere al lotului de jucători decât cea timișoreană, dar care totuși nu pot elucida motivul pentru care Timba iese atât de devreme din meci.
La Târgu Mureș și cu CSM București, galben-negrii s-au văzut învinși încă din primul sfert. Astăzi, la Rovinari, au rezistat binișor în primele 10 minute, la capătul cărora ecartul gorjenilor era de doar 6 puncte (23-17), s-au apropiat apoi chiar la două puncte la începutul sfertului 2, după care s-a rupt ceva. La pauza mare, formația olteană avea 21 de puncte în plus față de cea din Banat, 56-35, un scor ce le-a tăiat efectiv picioarele elevilor lui Bogdan Murărescu.
În sfertul 3, Energia a continuat să se distanțeze, asta și pe fondul lipsei de eficacitate din atac a vizitatorilor. După o jumătate de oră de joc efectiv, tabela sălii din Târgu Jiu indica 79-50, o diferență imposibil de remontat de către orice adversar. În ultimele 10 minute, jocul a părut mai echilibrat, însă gorjenii aveau de mult cele două puncte în buzunar. Timba a mai reușit să mai reducă din deficit, evitând astfel rușinea unei înfrângeeri la o diferență astronomică.
De remarcat că din formația timișoreană a lipsit Denham Brown, jucătorul cu cel mai impresionant CV din Liga Națională. Un motiv clar nu a fost oferit momentan, mai ales că în urmă cu două zile, Bogdan Murărescu preciza că nu sunt probleme de ordin medical în echipă. Să mai spunem că în afara meciului de debut, de la Craiova, Brown n-a rupt gura târgului, prestațiile sale fiind din ce în ce mai modeste, de la un joc la altul.
Cel mai bun marcator al timișorenilor a fost Jermont Horton, cu 24 de puncte, urmat de Jordan Glynn, cu 18 puncte și 12 recuperări. Au mai punctat Mihuți – 10, Johnson – 9, Huckaby – 8, Czmor – 4, Chief – 4 și Popa – 1.
Filed Under: Baschet Tagged With: baschet timisoara, bc timba, bogdan murarescu, energia rovinari, liga nationala, targu jiu, ursii
Inconstanța o costă din nou pe Timba: 64-72 la Giurgiu
BC Timba n-a reușit să își treacă în cont o victorie extrenă nici la Giurgiu, unde a fost întrecută de gruparea locală cu 72-64. Partida de la Dunăre a relevat din nou parcursul de montagne russe al „urșilor”, specific aproape fiecărui meci din acest sezon, în care momentele bune de joc sunt urmate de căderi inexplicabile.
BC Timba și-a propus măcar o victorie din primele două deplasări ale anului, la Craiova și Giurgiu, dar s-a întors fără realizări din ambele. Deși în jocul de astăzi, de la malul Dunării, a beneficiat de aportul lui Chief Kickingstallionsims, refăcut în ultimul moment după entorsa ce l-a ținut departe de parchet în Bănie, formația timișoreană a etalat aceeași inconstanță caracteristică întregului sezon în curs.
Gazdele au început mai bine și s-au aflat la cârmă pe tot parcursul primului sfert, câștigat cu 19-13. Timba a revenit însă după prima pauză și a întors rapid rezultatul, ajungând chiar să se distanțeze la șase lungimi pe tabelă (35-29). Giurgiuvenii au reușit să mai reducă din handicap până la intrarea la cabine, „urșii” conducând la un punct după prima jumătate a meciului (37-36).
Timișorenii au revenit pe parchet extrem de demontați, trupa din Giurgiu având un „run” de 8-0, Timba punctând finalmente la aproape trei minute și jumătate de la reluare. Cele două echipei au lăsat deznodământul pentru sfertul 4, care a început de la scirul de 55-54 în favoarea gazdelor. De această dată, „urșii” au părut hotărâți să tranșeze în favoarea lor soarta partidei și au ajuns să conducă cu 62-57, cu șase minute rămase pe ceas. A urmat însă cea mai lungă perioadă de ineficiență a galben-negrilor, care n-au mai marcat decât două puncte până la final, favorizând astfel victoria gazdelor la o diferență liniștitoare.
Cel mai eficient om al celor de la Timba a fost astăzi Jermont Horton, cu 17 puncte, urmat de Alex Johnson – 16, Brown – 8, Popa – 7, Chief – 7, Glynn – 5, Huckaby – 4. De partea cealaltă, s-au remarcat Melvin, cu 20 de puncte, urmat de Burrell și Petty, cu câte 16.
Filed Under: Baschet Tagged With: bc timba, bogdan murarescu, css giurgiu, inconstanta, timisoara baschet, ursii
Jordan Glynn, din ce în ce mai eficient pentru Timba
Americanul Jordan Glynn a fost MVP-ul partidei câștigate sâmbătă de Timba, scor 100-70, în fața lui Dinamo. Extrema galben-negrilor a reușit cifre impresionante în cele aproape 32 de minute de joc efectiv, trecându-și în cont cel de-al treilea double-double stagional.
BC Timba n-a avut emoții sâmbătă în fața lui Dinamo. Misiunea „urșilor” a fost ușurată și grație formei de zile mari în care se află Jordan Glynn, americanul în vârstă de 23 de ani având o contribuție esențială la stabilirea scorului final. Lider absolut la puncte (26), dar și la recuperări (16), jucătorul născut la Wako, Texas și-a trecut în cont cel de-al treilea double-double stagional, după cele din meciurile cu CSS Giurgiu și BCMU Pitești.
„Sunt bucuros, dar nu satisfăcut pe deplin, pentru că mi-am propus să fac câte un double-double în fiecare meci. Nu poți face recuperări fără efort. Mă bucur că am câștigat cu Dinamo, însă trebuie să ne gândim la următorul meci”, a declarat Glynn, după jocul cu Dinamo.
Baschetbalistul american spune că a reușit sâmbătă cel mai bun joc al său de la venirea în România, dar spune, cu modestie, că un mare merit îl au coechipierii săi, care l-au pus foarte bine în valoare. „A fost cel mai bun joc al meu de când sunt la Timișoara. M-am simțit foarte bine, colegii m-au pus în poziții bune de a marca și am profitat de oportunitățile pe care le-am avut”, a mai spus Glynn, care a stat bine și la aruncările libere, cu un procentaj de 100% (8 din 8).
Jordan Glynn se bucură că echipa sa a reușit să gestioneze și neobișnuita situație de a aborda un joc din postura de favorită. „Antrenorul ne-a spus să fim atenți la acest meci, pentru că eram pentru prima oară favoriți. Am intrat pe teren cu gândul să jucăm tare, să ne apărăm bine. Cei de la Dinamo au jucat bine în opinia mea, au încercat să își fructifice șansele, dar noi am fost mai buni. A părut că e o victorie ușoară, dar trebuie spus că a fost o seară bună pentru toată echipa. Sper să mai prindem astfel de zile”, a mai spus americanul, care își avertizează adversarii din campionat că încă nu e la cea mai bună formă a sa: „Sunt convins că pot mai mult. Momentan pot spune că joc la 85-90% din potențialul meu”.
Următorul joc pentru BC Timba va avea loc miercuri, la Sibiu, în compania fostei formații a lui Dragan Petricevic.
Filed Under: Baschet Tagged With: baschet, bc timba, dinamo bucuresti, double-double, jordan glynn, liga nationala, ursii

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 csm 
 CSM 
 CSM